[{"text_idx": "#000003", "text": "Kanpoko barrak muntatzen ari diren ostalarien artean, dendari ibiltari eta ez-ibiltariek topatu dute erakusmahaitxoa ezartzeko zirrikitua. Baionako bestak aitzin ohitura den gisan, hain zuzen, braderia egin dute San Izpiritu eta Baiona Handiko auzoetan, bereziki arropa saltzeko, ohikoa baino prezio merkeagoan."}, {"text_idx": "#000004", "text": "Kuleroak, koadroak, kamisetak, galtzak, etxeko tresnak, espartinak, bigarren eskuko liburuak... Denetarik aurki zitekeen atzo Baionako karriketako postuetan, hara bildutako jendetzaren artean. Zuri eta gorri koloreko jantziek hartu zuten nagusitasuna, batik bat. Izan ere, Baionako bestetan zuri-gorriz janztea bilakatu da ohitura, eta oraindik halako jantzirik eskuratu ez duenak izan zuen aukerarik atzo azken mementoko erosketak egiteko. Ia ziurra den arren besten bukaeran jantzi berriek zuritasuna galduko dutela."}, {"text_idx": "#000005", "text": "Ohiko kamiseta zuriez gain \u201czezenketei edota mozkorraldiei egiten diete erreferentzia, bereziki\u201d, badago bertze modu batera janzteko hautua egiten duenik ere. Eta horixe eskaintzeko jarri zuen atzo Point 8 artisten elkarteak postua Baiona Ttipian, bere lokalaren aitzinean. Afixa lehiaketa bat egina dute Baionako besten kartel ofizialari aurka egiteko, eta horietako marrazki batzuk kamisetetan grabatu dituzte. Eraso sexistei aurre egiten diena da horietako bat: bi emakume ageri dira, garai bateko argazki batean, baina zapi eta txapel gorriekin. Eta banderola bat dute esku artean, \u00abZure eskua ene ipurdira, enea zure muturrera\u00bb mehatxu egiten duena.\nPoint 8koaren ondoan, Epaiska lokalaren aitzinean, preso eta iheslarien eskubideen aldeko materiala salgai: zuri, gorri eta bertze kolore anitzetakoa ere bai. Eta zapi gorriak ere, ezin ahantzi. Eusko elkarteak egindakoak izanen dira aurten berrikuntzetako bat: txanpona erabiltzeaz gain atxikimendua erakusteko modua izan dezan jendeak bestetan."}, {"text_idx": "#000008", "text": "Musikaz jantzi dute Errobi ertza"}]